Hallgeir H. Langeland (Sosialistisk Venstreparti), 2001-05-30:
Som ordførar for saka vil eg seia at komiteen er einig om at det nå er behov for ein ny gjennomgang av dette lovverket. Me kan hugsa at for drygt ti år sidan deregulerte statsråd Reiten, frå Senterpartiet, i Syse-regjeringa energilova, og det er for så vidt ein del av det arbeidet ein held fram med i dag, men noko av dette blir stoppa. Komiteens fleirtal sluttar seg til det aller meste av det Regjeringa har kome med, men det er eit par avvikande punkt der det er nødvendig å gå imot. Eit fleirtal går imot Regjeringa si tilråding når det gjeld §§ 3-1, 3-2 og 5-l. Grunnen til at eit fleirtal går imot det, er at ein fryktar m.a. for at distriktsarbeidsplassar og hjørnesteinsbedrifter i kommunen skal forsvinna, ein fryktar for at arbeidsplassane skal bli sourca ut – ein fryktar i det heile tatt for at kompetansen i distrikta, med det forslaget som Regjeringa har kome med, skal bli svekt. Det ønskjer altså ikkje Arbeidarpartiet, SV og Senterpartiet å vera med på. SV og Senterpartiet tok tidleg initiativ overfor Arbeidarpartiet på Stortinget for å få dei med på denne endringa i forhold til Regjeringa sitt opplegg. Me var òg klar over at dette var ei viktig sak for LO-kongressen og fagrørsla, og var derfor veldig glad for at me hadde eit godt samarbeid både med LO-kongressen og med EL-IT-forbundet for å få Arbeidarpartiet tilbake på ein kurs som meir er i samsvar med det eg vil kalla sosialdemokratisk politikk. Dersom ein hadde gjennomført det som Regjeringa har føreslått, kunne ein om ikkje lang tid ha hamna i ein slik situasjon som ein hadde i Sverige, der ein har gjort desse grepa, der straumen faktisk var kopla ut i tre dagar midt i ein kald periode. Dette unngår me nå ved at me syter for at ein får behalda den lokale kompetansen, ved at me syter for at arbeidsplassane blir skjerma og at ein ikkje får den outsourcinga som det var lagt opp til. Eg vil òg som saksordførar presisera når det gjeld § 5 A-1, systemansvaret, at ein samla komite er opptatt av at dette skal vera nøytralt og uavhengig i forhold til aktørane i kraftmarknaden, og komiteen støttar det forslaget frå Regjeringa om at ein skal ha forskrifter når det gjeld denne problemstillinga. SV har utfordra, som me alltid gjer, partia på Stortinget på miljø. Me ønskjer at formålsparagrafen for denne lova skal ha klare formuleringar om miljø. Derfor har me fremma eit forslag om dette, men dessverre er det altså berre SV som ønskjer å legga dette i botnen. Sentrumspartia seier at dei er litt einige, men at dei ikkje ønskjer å ta dette grepet nå når lova er til handsaming. Det synest me i SV er synd. Nettopp nå må ein gripa fatt i dette og, som olje- og energiministeren var inne på i spørjetimen i dag, syta for at ein bruker energien effektivt. Eit av SV sine forslag gjekk ut på å legga inn i formålsparagrafen til energilova at ein skal ha effektiv bruk av energi. Eg må dessverre konstatera at det berre er miljøpartiet SV som meiner at dette er så viktig at det bør inn i formålsparagrafen. Eg vil òg gjera merksam på eit par andre problemstillingar som SV har vore opptatt av. Det er dette med forskrifter og regelverk når det gjeld bygningslova. Det må kunna gjerast fleire grep der, nettopp for å få til den energieffektiviteten som statsråden har sagt er viktig, og som eit stortingsfleirtal òg har sagt er viktig, men som ein i praksis altså ikkje følgjer opp i lov- og regelverk. Til slutt til ei bekymring eg har, som går på den privatiseringstendensen ein ser rundt omkring i landet. For SV er det svært viktig at me syter for at fossekrafta blir på offentleg åtte hender og ikkje blir privatisert. Eg vil ta opp SVs forslag i innstillinga.